Բոինգ 707-ի ավիավթար Քերեջում

Boeing 707-ի ավիավթար Քերեջում, դեպի Իրանի Քերեջ քաղաքում գտնվող «Պայամ» միջազգային օդանավակայան ուղևորվող օդանավի ավիավթար՝ 2019 թվականի հունվարի 14-ին։ Ինքնաթիռում գտնվող 16 ուղևերներից 15-ը ավիավթարի ժամանակ զոհվեց։

Չվերթ 
Ինքնաթիռն իրականացնում էր միջազգային բեռնափոխադրման չվերթ, որը Բիշքեկի միջազգային «Մանաս» օդանավակայանից միս էր տեղափոխում Քերեջի «Պայամ» միջազգային օդանավակայան։ Իրանական կողմը հայտարարում է, որ օդանավը պատկանում է Ղրղզստանում գրանցված ավիաընկերություններից մեկին։ Բիշքեկի «Մանաս» միջազգային օդանավակայանի ղեկավարությունը, սակայն, հերքել է այս տեղեկությունները` պնդելով, որ կործանված Boeing-ը գտնվել է իրանական «Payam Air» ավիաընկերության հաշվեկշռում։

Ինքնաթիռը վթարային վայրէջք կատարեց տեղական ժամանակով առավոտյան 8:30, «Ալ-Ֆաթհ» ավիաբազայում, ընդ որում՝ որոշ աղբյուրներ հավաստիացնում են, որ ինքնաթիռն այնտեղ սխալմամբ է վայրէջք կատարել։ Boeing 707-ի համար պահանջվում է 2500 մ երկարությամբ թռիչքուղի, իսկ «Ալ-Ֆաթհ»-ում այդ գիծը կազմում է 1300 մետր։ Նաև հաղորդվում էր անբարենպաստ եղանակային պայմանների մասին։

Ինքնաթիռը դուրս է եկել թռիչքուղու սահմաններից, մխրճվել է պատի մեջ և կանգ է առել տան հետ բախումից։ Վթարի պահին տունը դատարկ է եղել, ինքնաթիռի ներսում գտնվողներից զատ՝ ոչ ոք չի տուժել։

Զոհեր 
Ինքնաթիռում գտնվող տասնվեց մարդուց տասնհինգը զոհվել է:Փրկվել է միայն ինքնաթիռի բորտինժեները, ով ինքնուրույն կարողացել է դուրս գալ վթարված ինքնաթիռից, իսկ հիվանդանոց է տեղափոխվել ծայրահեղ ծանր վիճակում։

Հետաքննություն  
Փրկարարները հայտնաբերել են ինքնաթիռի սև արկղը և այն հանձնել են մասնագետներին՝ վերծանման համար։

Միջազգային արձագանք 
2019 թվականի հունվարի 15-ին ՀՀ վարչապետ Նիկոլ Փաշինյանը ցավակցական հեռագիր է հղել Իրանի նախագահ Հասան Ռոհանիին՝ այդ երկրի Ալբորզ նահանգում ինքնաթիռի կործանման կապակցությամբ, որը մարդկային զոհերի պատճառ է դարձել։ Վարչապետի պաշտոնական կայքէջի հաղորդմամբ՝ Փաշինյանը ցավակցություն ու զորակցություն է հայտնել Իրանի նախագահին և բարեկամ ժողովրդին՝ զոհվածների հարազատներին ու մերձավորներին մաղթելով համբերություն, ուժ և կորով, իսկ վիրավորներին՝ շուտափույթ ապաքինում։
Իրանի նախագահ Հասան Ռոհանիին ցավակցական հեռագիր է հղել նաև ՀՀ նախագահ Արմեն Սարգսյանը։
Ավիավթարի արդյունքում իրանցի ժողովրդին և Իրանի նախագահին ցավակցական հետագիր է հղել նաև Ղրղզստանի նախագահ Սոորոնբայ Ժեենբեկովը։

Ծանոթագրություններ

Արտաքին հղումներ 
 Ավիավթար՝ Իրանում․ առաջին կադրերը
 Boeing-707-ի ավիավթարը
 Թեհրանի մերձակայքում վթարվել է Boeing 707 բեռնատար ինքնաթիռը
 Boeing 707-ի՝ Իրանում տեղի ունեցած ավիվթարի պատճառով զոհվել է 15 մարդ
 BOEING 707-ի կործանման արդյունքում զոհվել է 15, փրկվել՝ 1 հոգի

Ավիավթարներ